Гөлфия Шәвәлиева: “Һәр сүз өчен 10 сум акча бирәм”

	Башкортстанда яшәп иҗат итүче милләттәшебез, автор-башкаручы Гөлфия Шәвәлиева гаиләдә татар яки башкорт телен өйрәнү юнәлешендәге үзенчәлекле проект башлап җибәргән. Әлеге проектның нигезендә – дәфтәрләр. Идея авторы бу дәфтәрләр балаларга телне өйрәтүдә ата-аналар өчен җиңел ысул булыр, ди. 	 - “Татар гаиләсендә – татар баласы” проектын башлап җибәргәнсез. Әлеге проект белән якыннан таныштырыгыз әле.  - Без бүген шушындый заманада яшибез. 40 яшь тирәсендәгеләрнең күпләре: “Я, как собака, понимаю, но говорить не могу”, - диләр. Ә аларның балалары: “Я ничего не понимаю. Говорите по-нашему”, – дип сөйли. Кызганыч бит бу! Ике буынны югалтабыз. Бүген мәктәпләрдә укып йөргән балаларның балалары үзләрен татар яки башкорт дип танымаячак. Без шуңа барабыз! Бу бит куркыныч хәл! Шул хакта бик күп уйлыйм. Аллага шөкер, балаларым татар һәм башкорт телләрен беләләр. Оныкларымны татар теленә өйрәтәм. Теләкләре юк югын. Әмма шундый ысул кулланырга булдым. Көненә өч сүз өйрәнәбез. Икенче көнгә шушы сүзләрне белсә, һәр сүз өчен 10 сум акча бирәм. Димәк, җәмгысе – 30 сум. Минем бу ысулыма каршы булганнар да бар. Акчага өйрәтәсең, диләр. Менә сез бушка эшлисезме? Юк, әлбәттә. Балаларны шундый юл белән өйрәтик, дидем. Тора-бара татар сүзләрен аларга яздыра башладым. “Татар гаиләсендә - татар баласы”, “Башкорт гаиләсендә - башкорт баласы” дигән проектларым туды. Иң беренче итеп, әлеге проектларны Римзил Вәлиевкә күрсәттем. Аның төзәтмәләрен керттек. Балаларым ярдәмендә проектны бергә башкардык. Хәзер алар “Хәерле иртә”, “Саумысыз”, “Рәхмәт” дигәнне беләләр яки аралашу өчен кирәк сүзләрне әйтә дә, яза да алалар. Әле җәй көне генә алар миңа: “Не понимаю. Говори по-нашему”, - ди иде. Җәй көне оныгым белән бакчага чыккач: “Бу – бакча” дип өйрәтәм. “Я сегодня не татар”, – дип йөгереп китте. Акчасыз калды бит! Икенче көнне йөгереп килә. “Нәнәй, это бакча. Я сегодня татар. Я татар!” – димәсенме?! Бу ысул барыбер эшли дип уйлыйм. Дәфтәр форматындагы әлеге проектларым ярдәмендә ата-аналар балаларына туган телне өйрәтер дигән өмет бар. Дәфтәрләрнең электрон варианты әзер. ISBN алып, типографиягә бирәсе калды.    
	Эльза ГАЗИЗОВА	
Матбугат.ру

	№ --- | 28.12.2022	


